**Ny undersøgelse:**

**Danskerne sparer ikke på julegaverne**

**Når danskerne for alvor sætter gang i jagten efter de perfekte julegaver, har de ingen planer om at spare. I hvert fald svarer 64 procent af danskerne, at de ikke har tænkt sig at benytte sig af rabatkort, når de skal på julegaveshopping. Det viser en ny undersøgelse fra YouGov, der er foretaget for LO Plus, der er en af Danmarks største fordels- og rabatordninger. Med bedre planlægning og brug af rabatkort kan danskerne ellers høste store økonomiske fordele, lyder det fra Nordeas forbrugerøkonom.**

Snart begiver danskerne sig ud i landets butikker på jagt efter julegaver til deres kære, men det bliver ikke med rabatkortet i hånden. Krisen i privatøkonomien lader nemlig ikke til at kradse så meget, at der bliver sparet på julegaverne i år.

I en ny undersøgelse fra YouGov – foretaget for LO Plus – svarer 64 procent af danskerne, at de ikke har tænkt sig at bruge et fordels- eller rabatkort, når de køber årets julegaver. Kun hver 10. dansker går målrettet efter julegaver, som de kan købe med rabat.[[1]](#footnote-1)

Forklaringen på danskernes modvillighed over for rabatkort kan, ifølge Nordeas forbrugerøkonom Ann Lehmann Erichsen, skyldes, at danskerne ikke har styr på, hvor de kan få rabat.

”Vi siger ja tak til fordels- og bonuskort for at få gode priser, men vi giver os ikke den tid, der skal til for at høste de fordele, der er på vores kort. Vi er for dårlige til at sætte tid af til at ’læse på lektien’. Og det kommer man ikke uden om, hvis man vil nyde kortfordele. Men den tid er godt investeret,” udtaler Ann Lehmann Erichsen.

Især i julemånederne er der ellers mange penge at spare med rabatkort, hvis man investerer lidt tid i finde ud af, hvor man kan få rabat.

”Vi ved, at mange køber julegaver i god tid, og jeg vil påstå, at vi har tid nok til at undersøge vores rabatmuligheder. Vi må gøre det til en god vane at tjekke mulighederne, inden vi tager på indkøb og så lægge ruten derefter,” lyder det fra Ann Lehmann Erichsen, forbrugerøkonom i Nordea.

**Rabat i dine yndlingsbutikker**

Hos LO Plus, der er en af Danmarks største fordels- og rabatordninger med 850.000 medlemmer, og som står bag undersøgelsen, opfordrer man danskerne til at kigge nærmere på, hvilke rabatordninger man har adgang til.

”De fleste danskere er med i en eller anden form for rabatordning enten gennem deres arbejdsplads eller deres fagforening, og der er ofte penge at spare i de butikker, vi alligevel køber i. Det kræver bare, at man danner sig et overblik over, hvor man kan spare. Man kan jo lige så godt få den rabat på sine mange julegaver,” siger Henrik Feldborg, Adm. Direktør i LO Plus og nævner, at medlemmer af LO Plus eksempelvis får 4 % rabat på julegaverne i ComputerCity og 11 % rabat hos Lampemesteren.

**Ryd op i rabatkortene**

Nordeas forbrugerøkonom anbefaler, at man med fordel kan rydde op i junglen af rabatkort for at skabe sig et godt overblik.

”Nogle kort egner sig bedst til, når du skal købe gaver og store ting, mens andre er gode i hverdagen. Hvis du vil have mere for pengene, skal du sætte dig ind i, hvad kortene kan. Så kan du også rydde ud i kortjunglen, så du kun beholder de kort, du faktisk bruger med økonomiske fordele, og hvor du ved hvad de kort kan,” forklarer Ann Lehmann Erichsen.

**Sådan sparer du penge på julegaver:**

**Helt overordnet set bør du undgå dyre impulskøb forårsaget af sidste-øjebliks-stress. Det kan en god planlægning afhjælpe.**

* Planlæg din julegaveshopping i god tid
* Lav en liste med de personer du skal give gaver til – herunder forslag til gaveidéer
* Undersøg hvilke rabatordninger du er med i – eks. dit arbejde eller fagforening
* Tjek tilbudsaviser – eks. online, hvor man kan se tilbudsaviser fra flere steder på én gang, så man nemt kan sammenligne priser
* Kig andre steder end i din yndlingsbutik – det er langt fra sikkert, at din foretrukne butik har de billigste ting
* Brug de gratis apps og hjemmesider, der samler tilbud og sammenligner priser
* Overvej om det nu også er et godt tilbud – ved at sammenligne prisen på varen i andre butikker

Kilde: LO Plus

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Fakta om LO Plus’ undersøgelse:**

**Spørgsmål:**

I hvilken grad regner du med at bruge fordels- og rabatkort, når du køber årets julegaver? (eks. kort til Forbrugsforeningen, Ikea-kort, LO Plus kort, Coop kort, LIC-kort eller lign.)

* Slet ikke 33%
* I mindre grad 31%
* I nogen grad 20%
* I høj grad 6%
* I meget høj grad 4%
* Ved ikke 6%

Undersøgelsen er gennemført af analyseinstituttet YouGov. Der er i alt gennemført 1008 CAWI-interview med danskere i alderen 18-74 år, i perioden 7. - 9. oktober 2013.

**FOR YDERLIGERE INFORMATION:**

Mette Veber, Marketingkoordinator i LO Plus

Tlf.: 43 58 55 31

Mail: mkv@loplus.dk

1. ”Undersøgelsen er gennemført af analyseinstituttet YouGov. Der er i alt gennemført 1008 CAWI-interview med danskere i alderen 18-74 år, i perioden 7. - 9. oktober 2013”. [↑](#footnote-ref-1)